Soektog duur voort na ontsnapte gevangenesArgieffoto Die soektog duur voort na vyf gevaarlike gevangenes wat tussen die Tembisa-landdroshof en Modderbee-gevangenis aan die Oos-Rand ontsnap het. Muzi Sambula, Alex Maake, Sipho Edwin Mzimba, Sipho Mpostoli Mthethwa en Mkhulu Ndlovu het Maandag deur die dak van ŉ vragmotor ontsnap nadat hulle in die hof verskyn het,” het lt.kol. Lungelo Dlamini, woordvoerder van die polisie in Gauteng, gesê. “ŉ Lid van die publiek het die polisie, wat hulle vervoer het, in kennis gestel dat daar ŉ probleem agter in die vragmotor is.” Een van die gevangenes is bo-op die vragmotor aangetref. Volgens Dlamini is dit nog nie duidelik watter voorwerp die mans gebruik het om die dak oop te maak nie. “Die ontsnapte gevangenes word as gevaarlik beskou en hulle het vir gewelddadige misdade soos gewapende roof, moord, die besit van ongelisensieerde vuurwapens, sakeroof en kaping in die hof verskyn,” het hy gesê. Hy versoek enigiemand met meer inligting om met die polisie in verbinding te tree. Hy het gewaarsku dat die publiek nie die ontsnaptes moet konfronteer nie, aangesien hulle moontlik gewapen kan wees en gewelddadig is. -SAPA